RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 1445/2007 al Parlamentului European și al Consiliului din 11 decembrie 2007 de stabilire a unor norme comune pentru furnizarea de informații de bază privind paritățile puterii de cumpărare și pentru calculul și diseminarea acestora /* COM/2013/0420 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 1445/2007 al Parlamentului European și al Consiliului din 11 decembrie 2007 de stabilire a unor norme comune pentru furnizarea de informații de bază privind paritățile puterii de cumpărare și pentru calculul și diseminarea acestora (Text cu relevanță pentru SEE) 1. Introducere Prezentul raport analizează dispozițiile Regulamentului (CE) nr. 1445/2007 al Parlamentului European și al Consiliului din 11 decembrie 2007 de stabilire a unor norme comune pentru furnizarea de informații de bază privind paritățile puterii de cumpărare și pentru calculul și diseminarea acestora (denumit în continuare „regulamentul”), astfel cum se prevede la articolul 14. Raportul prezintă pe scurt stadiul de punere în aplicare a regulamentului și diverse evoluții de la adoptarea sa. Aceasta propune o revizuire a cadrului de reglementare pentru paritățile puterii de cumpărare pentru a reflecta aceste evoluții, precum și pentru alinierea acestuia la Tratatul de la Lisabona. 2. Context Paritățile puterii de cumpărare (PPC) sunt indicatori ai diferențelor dintre nivelurile prețurilor între țări. Acestea arată câte unități monetare costă o anumită cantitate de bunuri și servicii în diferite țări. PPC-urile pot fi utilizate ca rate de conversie monetară pentru a transforma cheltuielile exprimate în monede naționale într-o monedă comună artificială (standardul puterii de cumpărare, SPC), eliminând astfel efectul diferențelor de nivel al prețurilor între țări. Principalele lor utilizări sunt: · să transforme agregatele conturilor naționale în agregate de volum comparabile. În special, PPC-urile pot fi utilizate pentru a compara produsul intern brut (PIB) din țări diferite, fără ca cifrele să fie afectate de niveluri diferite ale prețurilor din țările respective. · să analizeze nivelurile prețurilor relative între țări. În acest scop, PPC-urile se împart la actualul curs de schimb nominal pentru a obține un indice de nivel al prețurilor (INP) care exprimă nivelul prețului dintr-o țară dată în raport cu altele. De asemenea, PPC-urile au obiective administrative importante. Acestea joacă un rol în definirea criteriilor de eligibilitate pentru fondurile structurale și Fondul de coeziune. Principalul indicator care determină eligibilitatea pentru fondurile structurale este PIB-ul regional pe cap de locuitor deflatat prin PPC, în timp ce pentru Fondul de coeziune este venitul național brut (VNB) deflatat prin PPC. Fondul Monetar Internațional (FMI) utilizează PPC-uri atunci când decide cota contribuțiilor membrilor săi. Cota contribuției unei țări determină resursele financiare pe care aceasta este obligată să le furnizeze FMI, printre altele. Ponderea PIB-ului deflatat prin PPC în formula cotei este de 20 %. Eurostat elaborează PPC-uri anuale pentru 37 de țări: cele 27 de state membre ale UE, trei state membre ale Asociației Europene a Liberului Schimb (AELS), o țară aderentă, patru țări candidate și două țări potențial candidate[1]. Elaborarea PPC-urilor este un exercițiu multilateral care implică institutele naționale de statistică din țările participante, Eurostat și Organizația pentru Cooperare și Dezvoltare Economică (OCDE). Exercițiul este denumit „programul PPC”. Eurostat elaborează PPC-uri începând din anii ’70, dar programul PPC a beneficiat de un temei juridic solid numai din anul 2007, prin intermediul unui regulament. Acesta a reglementat în principal practicile de la momentul respectiv, asigurând colectarea durabilă a datelor de bază și calcularea, precum și diseminarea PPC-urilor. Principala sa nouă caracteristică a fost instituirea unui sistem formalizat de control al calității. Din 2007, programul PPC a evoluat. O nouă metodologie a fost introdusă sau este iminentă în mai multe domenii importante, cum ar fi educația, sănătatea, energia și construcțiile (a se vedea secțiunea 4.2). Programul PPC este strâns legat de programul Eurostat privind conturile naționale, deoarece se bazează pe Sistemul european de conturi (SEC). Adoptarea versiunii 2010 a SEC și punerea ei în aplicare în 2014 se va reflecta și în programul PPC. Articolul 14 din regulament prevede revizuirea dispozițiilor sale la cinci ani după intrarea în vigoare. Articolul stipulează, de asemenea, următoarele: „Prezentul regulament este revizuit, dacă este cazul, pe baza unui raport și a unei propuneri a Comisiei, înaintate Parlamentului European și Consiliului.” Prezentul raport propune revizuirea regulamentului și prezintă o serie de propuneri în acest sens. 3. Punerea în aplicare a regulamentului 3.1. Transmiterea datelor de bază Toate statele membre ale UE și țările AELS respectă pe deplin cerințele privind transmiterea datelor prevăzute în regulament. Printre aceste cerințe se numără caracterul complet al datelor, frecvența, punctualitatea și respectarea standardelor minime de calitate definite în anexa I la regulament. De asemenea, toate țările aderente și țările candidate (cu excepția Muntenegrului) respectă pe deplin aceste cerințe. Muntenegru și cele două țări din Balcanii de Vest, care sunt țări potențial candidate, respectă cerințele într-o măsură medie spre ridicată. Principalele deficiențe identificate pentru aceste țări constau în furnizarea de date detaliate referitoare la conturile naționale. 3.2. Calculul și diseminarea PPC-urilor Eurostat calculează și diseminează anual PPC-urile, depășind astfel cerințele minime prevăzute de regulament. Primele estimări ale PPC-urilor pentru anul t sunt publicate în luna iunie a anului t+1, cu revizuiri ulterioare în luna decembrie a anului t+1, în luna decembrie a anului t+2 și în luna decembrie a anului t+3 (estimări finale). Potrivit regulamentului, nu se mai fac alte revizuiri ale acestor PPC-uri finale. Eurostat publică PPC-urile, indicii nivelului prețurilor, indicii de volum pe cap de locuitor și o serie de alți indicatori pentru 60 categorii. 3.3. Manual metodologic Regulamentul prevede ca Eurostat să elaboreze și să întrețină un manual metodologic. Prima versiune a „Manualului metodologic Eurostat - OCDE privind paritățile puterii de cumpărare” a fost publicată la sfârșitul anului 2006. În 2012, aceasta a fost revizuită integral și complet actualizată pentru a reflecta cea mai recentă metodologie. Acest document este disponibil pe site-ul internet al Eurostat[2]. 3.4. Controlul calității Regulamentul (articolul 7) a introdus un proces oficial de control al calității în programul PPC. Toate țările au furnizat un set structurat de documente privind sursele și metodele lor pentru colectarea și furnizarea datelor de bază. Setul conține un raport de anchetă pentru fiecare anchetă privind prețurile bunurilor de consum (a se vedea secțiunea 5 din anexa I la regulament), precum și o „inventariere” a surselor și a metodelor, oferind o descriere completă a modului în care regulamentul a fost pus în aplicare (a se vedea punctul 5.3.1 din anexa I la regulament). Pentru ambele tipuri de informații, structura este stabilită în Regulamentul (UE) nr. 193/2011 al Comisiei din 28 februarie 2011 de punere în aplicare a Regulamentului (CE) nr. 1445/2007 al Parlamentului European și al Consiliului în ceea ce privește sistemul de control al calității folosit pentru paritățile puterii de cumpărare. Prezentul regulament al Comisiei a fost impus de articolul 7 alineatul (4) din regulament. Eurostat a început evaluări formale ale practicilor statelor membre în 2011 (a se vedea punctul 5.3.2 din anexa I la regulament), după o perioadă în care țările și-au întocmit inventarele. Până la sfârșitul anului 2012, 10 țări au fost vizitate și evaluate. Rapoartele de evaluare sunt disponibile pe site-ul internet al Eurostat. Aceste evaluări includ o analiză aprofundată a surselor și a metodelor utilizate de fiecare țară și o verificare a conformității acestora cu regulamentul și cu manualul metodologic. 3.5. Finanțarea PPC-urile sunt în esență statistici internaționale, iar utilitatea lor la nivel național este limitată. De aceea, articolul 13 din regulament prevede că statele membre primesc o contribuție financiară din partea Comisiei. Această contribuție se ridică la maximum 70 % din costurile eligibile, în conformitate cu normele stabilite de Comisie privind acordarea de subvenții. Comisia propune menținerea acestui sprijin financiar, care este necesar pentru a asigura sustenabilitatea programului PPC. 4. Evoluția situației de la adoptarea regulamentului 4.1. Examinare continuă în 2010 a fost efectuată o examinare continuă privind programul PPC în contextul Cadrului Eurostat de asigurare a calității. Examinarea continuă a constat într-o anchetă în rândul utilizatorilor, o anchetă în rândul partenerilor (în special al Institutelor naționale de statistică) și o autoevaluare efectuată de Eurostat. Rezumatul raportului final este disponibil pe site-ul internet al Eurostat[3]. Examinarea a concluzionat că utilizatorii și partenerii au apreciat calitatea PPC-urilor publicate. Aceasta precizează: „Elaborarea PPC-urilor europene se bazează pe Regulamentul privind PPC-urile, iar acest lucru garantează un nivel înalt de armonizare a datelor privind PPC-urile. În plus,colectarea datelor are o bază metodologică puternică și a adoptat definiții și nomenclatoare europene și internaționale bine stabilite. Activitatea în programul PPC este organizată, coordonată și îndrumată eficient de Eurostat și OCDE. Există o sarcină foarte scăzută de răspuns pentru persoanele fizice sau întreprinderile comerciale. Utilizarea unor instrumente software comune pentru gestionarea listei de articole, introducerea și validarea datelor și utilizarea standardelor de transmitere a datelor facilitează substanțial activitatea Eurostat și a partenerilor săi. Raportul de evaluare a formulat o serie de recomandări pe care Eurostat le urmează. 4.2. Noua metodologie în zone speciale Metodologia pentru compararea prețurilor și a volumelor diferitelor bunuri și servicii între țări evoluează continuu. · În domeniul educației, Eurostat a introdus o nouă metodologie în 2008. Aceasta măsoară volumul producției direct, mai degrabă decât să bazeze PPC-urile pe prețurile intrărilor (cum ar fi salariile profesorilor). Prezenta metodă se aplică pentru PPC-urile din anii de referință, începând cu anul 2005. · Pentru sănătate, în 2013 se va introduce o nouă metodologie, elaborată în colaborare cu OCDE, pentru anii de referință, începând cu anul 2010. Această nouă metodă se bazează pe evaluarea cvazi-prețurilor pentru o serie de tratamente medicale standard. · Pentru construcții, implementarea anchetei a fost schimbată în 2010 prin repartizarea colectării de date pe o perioadă de doi ani și, în același timp, prin reducerea numărului de proiecte de construcții a căror prețuri trebuiau estimate. · În sfârșit, în domeniul energiei (mai precis al consumului de gaz și energie electrică) Eurostat exploatează sinergii cu statisticile prețurilor la energie[4]. Îmbunătățirea metodologiei este în curs de desfășurare și va continua. Cu toate acestea, ori de câte ori se introduce o nouă metodă, există o pauză în seriile de timp ale PPC-urilor, deoarece datele anterioare inovării nu mai sunt strict comparabile cu datele compilate după aceasta[5]. Articolul 9 alineatul (4) din regulament menționează că PPC-urile finale publicate în general nu sunt revizuite. Acest articol împiedică de fapt Eurostat să ofere utilizatorilor servicii mai bune, lucru care ar fi posibil dacă noua metodă ar fi aplicată cât mai înapoi cu putință în serie. Acesta este motivul pentru care prezentul raport își propune să stabilească dacă politica de revizuire prevăzută în regulament ar putea fi mai puțin strictă. Adoptarea noii metodologii pentru fiecare dintre domenii impune adaptarea clasificării pozițiilor de bază din anexa II la regulament. 4.3. Clasificarea Consumului Individual pe Destinații (COICOP) În scopul de a calcula PPC-urile, cheltuielile de consum ale gospodăriilor sunt defalcate pe categorii derivate din Clasificarea Consumului Individual pe Destinații (COICOP). Versiunea convenită la nivel internațional a COICOP se oprește la nivelul clasei (patru cifre). Aceasta nu este suficient de detaliată pentru unele aplicații statistice și, ca urmare, există diferite versiuni ale COICOP la nivelul subclaselor (cinci cifre). În Uniunea Europeană, au fost elaborate trei versiuni de cinci cifre ale COICOP: una pentru anchetele bugetelor de familie (ABF), una pentru indicele armonizat al prețurilor de consum (IAPC) și una pentru PPC-uri. Cele trei versiuni nu sunt identice, iar acest lucru compromite comparabilitatea între cele trei domenii statistice. Armonizarea COICOP-PPC și COICOP-IAPC are o relevanță deosebită pentru programul PPC: aceasta va îmbunătăți calitatea extrapolărilor PPC-urilor plecând de la ani de anchetă la anii în care nu s-a realizat o anchetă, extrapolări efectuate cu ajutorul indicilor IAPC. În 2010, Eurostat a început procesul de dezvoltare a unei versiuni cu cinci cifre a COICOP pentru a fi utilizată în toate statisticile Eurostat. Procesul a fost limitat la nivelul de cinci cifre. Modificări la nivelul de patru cifre ar trebui să fie discutate în contextul unei revizuiri mai ample care implică Divizia Statistică a Organizației Națiunilor Unite, în calitate de gardian al COICOP. Obiectivul la nivelul de cinci cifre este de a elabora o clasificare principală cu subclase definite pentru a răspunde nevoilor programului PPC, programului IAPC și ABF-ului. Procesul a fost încheiat în 2012. Clasificarea urmează să fie introdusă în IAPC, PPC și ABF până în 2014/2015. Armonizarea COICOP-PPC și COICOP-IAPC ar trebui să conducă la o mai bună armonizare între PPC-urile pozițiilor de bază și factorii lor de extrapolare IAPC. Aceasta ar trebui, de asemenea, să aducă mai multă coerență în prezentarea rezultatelor PPC-urilor și IAPC-urilor și, eventual, a rezultatelor în sine. În cele din urmă, nu va mai fi necesar să se culeagă separat informații referitoare la IPC în clasificarea COICOP-PPC, așa cum se face în prezent, reducând astfel sarcina de anchetă pe care o au țările. Introducerea COICOP armonizat din cinci cifre în cadrul exercițiului PPC-ului necesită o adaptare a clasificării pozițiilor de bază din anexa II la regulament. 4.4. Sistemul European de Conturi 2010 Regulamentul garantează în articolul său 2 alineatul (2) că definițiile utilizate în cadrul programului PPC sunt în deplină concordanță cu cele din sistemul european de conturi 1995 (SEC 95)[6]. SEC 95 este în curs de actualizare, iar începând din septembrie 2014 un nou Regulament SEC („SEC 2010”) va fi aplicat de statele membre. SEC 2010 păstrează cadrul teoretic al sistemului pe care îl va înlocui. Nu vor exista diferențe radicale față de predecesorul său. Chiar și așa, vor fi modificări în ceea ce privește formarea brută de capital fix ca urmare a modificărilor aduse clasificării activelor fixe. Cele mai importante modificări în acest sens sunt reclasificarea cheltuielilor cu cercetarea și dezvoltarea și cu sistemele de armament militar drept cheltuieli de active fixe pentru a putea fi incluse la formarea de capital. Anterior, aceste cheltuieli erau tratate drept consum intermediar. Extinderea demarcației activelor pentru a putea include și cheltuielile cu cercetarea și dezvoltarea va ridica atât nivelurile formării brute de capital fix, cât și nivelul PIB-ului. Includerea cheltuielilor cu sistemele de armament militar va crește nivelul formării brute de capital fix și, într-o mai mică măsură, nivelul PIB-ului, dar, de asemenea, va reduce nivelul serviciilor colective, deoarece acestea sunt estimate ca suma costurilor lor de producție, din care consumul intermediar este unul. Includerea în formarea brută de capital fix a cercetării și dezvoltării și a sistemelor de armament militar presupune o adaptare a clasificării pozițiilor de bază din anexa II la regulament. 4.5. Clasificarea produselor în funcție de activitate (CPA) CPA 2008 este cea mai recentă versiune a clasificării produselor în funcție de activitate. Este vorba de o revizuire a CPA 2002, care este și ea o revizuire a CPA 96. CPA 96 este versiunea care a fost utilizată în anexa II la regulament pentru a defini clasele de cheltuieli din cadrul formării brute de capital fix. CPA 2008 a fost introdusă în conturile naționale ale statelor membre în 2011. Revizuirea anexei II la regulament este, prin urmare, necesară pentru a alinia clasificarea PPC-urilor la noua CPA 2008. 4.6. Tratatul de la Lisabona Regulamentul trebuie să fie și el adaptat pentru a lua în considerare intrarea în vigoare a Tratatului de la Lisabona în 2009. În special, trebuie să fie revizuite articolele de „comitologie” (articolele 11 și 12) pentru a le alinia la noile proceduri. 5. Concluzie Regulamentul privind PPC-urile a asigurat fiabilitatea și calitatea PPC-urilor publicate de Eurostat. Cu toate acestea, rezumatul de mai sus al evoluțiilor înregistrate de la adoptarea regulamentului în 2007 demonstrează că este nevoie de o actualizare generală pentru a reflecta practicile și cerințele legale actuale. Prin urmare, în 2013, Comisia intenționează să propună o revizuire a cadrului de reglementare pentru PPC-uri (inclusiv o revizuire a clasificării din anexa II), pentru a-l aduce în conformitate cu dispozițiile Tratatului de la Lisabona și pentru a reflecta evoluțiile din ultimii cinci ani. [1] Regulamentul se aplică desigur doar statelor membre și țărilor AELS. Restul țărilor participă în contextul pregătirilor lor în vederea aderării sau a potențialei lor aderări. [2] A se vedea http://epp.eurostat.ec.europa.eu/cache/ITY_OFFPUB/KS-RA-12-023/EN/KS-RA-12-023-EN.PDF. [3] A se vedea http://epp.eurostat.ec.europa.eu/portal/page/portal/quality/documents/PPP%20Final%20Report_Executive%20Summary_0.pdf. [4] Detaliile privind noile metodologii pot fi consultate în versiunea revizuită a manualului privind PPC-urile. [5] Din acest motiv, este adăugat un steguleț „b” pentru „întreruperea seriei” la datele din 2005 din baza de date de difuzare a Eurostat pentru toate variabilele care sunt afectate de introducerea noii metode pentru educație. [6] Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale din Comunitate.